Mike Pence ásamt fylgdarliði er mættur til Íslands og gríðarlegur viðbúnaður er við Höfða og nágrenni í tilefni þess . Mikill viðbúnaður er við Höfða vegna heimsóknar Mike Pence , varaforseta Bandaríkjanna , til Íslands . Leyniskyttur eru uppi á húsþökum í Borgartúni og þyrla Landhelgisgæslunnar er á sveimi yfir Höfða svo dæmi séu tekin . Þá er tímabundið bann við drónaflugi yfir Höfða í Borgartúni og nágrenni til klukkan 17 í dag . Jón Bjartmarz yfirlögregluþjónn hjá embætti ríkislögreglustjóra segir í samtali við mbl.is að öryggisráðstafanir sem ráðist hefur verið í vegna heimsóknar Pence séu í „ efstu stærðargráðu “ . Þess má geta að lokað verður fyrir alla umferð á hluta Sæbrautar á milli Kringlumýrarbrautar og Snorrabrautar frá hádegi til síðdegis í dag vegna heimsóknar Pence og því má búast við umferðartöfum á höfuðborgarsvæðinu .